যে-সব কারণে গুরুতর অপরাধে অভিযুক্তদের ক্ষেত্রে তদন্ত ও বিচারকালে সাধারণত জামিন দেয়া হয় না, সেগুলো হল — আসামীর পালিয়ে যাওয়ার সম্ভাবনা, আসামী কর্তৃক মামলার বিষয়ে বিরুদ্ধ মতামত গড়ে তোলা, বিচারকার্যে বাধার সৃষ্টি করা, আসামী কর্তৃক সাক্ষীদের ভয়-ভীতি প্রদর্শন বা হয়রানি করা, আসামী কর্তৃক সাক্ষ্য-প্রমাণ ধ্বংস করা ইত্যাদি। আসামী গোলাম আযমের বয়স ৮৯ বছর এই অজুহাতে তাঁর আইনজীবীরা বার্ধক্য এবং বিভিন্ন স্বাস্থ্যগত সমস্যার যুক্তি দেখিয়ে আসামীর জামিন চেয়েছেন। পাশাপাশি তাঁদের পক্ষ থেকে আরও দাবি করা হয় যে আসামীর দিক থেকে পলায়নের কিংবা বিচারকার্যে বাধা প্রদানের কোনো সম্ভাবনাই নেই। আদালত আসামীর আইনজীবীদের এই বয়ানকে অগ্রাহ্য করে আসামীর জামিনের আবেদন নাকচ করে তাঁকে জেল হাজতে পাঠান, যদিও তাঁকে বাস্তবে রাখা হয় হাসপাতালের প্রিজন সেল-এ। এখন দেখা যাক, আসামী গোলাম আযমের বয়সকে গ্রাহ্য না করে তাঁকে জেল হাজতে প্রেরণ করাটা আইনের এবং প্রাপ্ত তথ্যের ভিত্তিতে কতখানি সঙ্গত হয়েছে।